SKRIFTLIG FORESPØRGSEL E-3385/00

af Piia-Noora Kauppi (PPE-DE) til Kommissionen

(3. november 2000)

Om: Internetvirksomhedernes muligheder i Folkerepublikken Kina

Ifølge oplysninger i pressen offentliggjorde den kinesiske regering i løbet af ugen 40 nye bestemmelser for de Internetvirksomheder, der driver virksomhed i Kina. De nye bestemmelser vil begrænse de udenlandske investeringer og stiller også krav om en nøje filtrering af det såkaldte samfundsundergravende materiale. Bestemmelserne truer med at lukke enhver virksomhed, der ikke har en licens, som kræves i landet.

Leverandører af Internettjenester skal ifølge det officielle kinesiske nyhedsbureau Xinhua i 60 dage opbevare oplysninger om det materiale, som de udbyder, og alle deres kunder. I givet fald skal disse oplysninger sendes til de kinesiske myndigheder.

De erhvervsdrivende har 60 dage til at sende detaljerede oplysninger om deres virksomhed til det kinesiske kommunikationsministerium for at få en licens. De virksomheder, som ikke er i besiddelse af en licens, straffes med bøde eller lukkes helt.

1. Hvordan vil Kommissionen handle for at beskytte menneskerettighederne for Kinas borgere og navnlig retten til fri informationsformidling?

2. Den kinesiske regering truer med at lukke alle de virksomheder, der udbyder Internettjenester, og som ikke er i besiddelse af den førnævnte tilladelse. Mener Kommissionen, at denne bestemmelse eventuelt bringer erhvervsaktiviteten i Kina i fare for erhvervsdrivende fra Unionens medlemsstater?

3. Hvordan vil Kommissionen tage hensyn til de førnævnte nye kinesiske bestemmelser under WTO-forhandlingerne med Kina?

Svar afgivet på Kommissionens vegne af Christopher Patten

(8. december 2000)

Kommissionen er bekendt med, at Kina for nylig indførte nye bestemmelser om Internet-virksomheders aktiviteter i Kina, og den kan tilslutte sig visse af de betænkeligheder, som det ærede medlem giver udtryk for.

Kommissionen agter at overvåge gennemførelsen af de nye bestemmelser. Enhver krænkelse af menneskerettighederne, der måtte blive afsløret især med hensyn til offentliggørelse af nyheder vil kunne tages op til drøftelse inden for rammerne af menneskerettighedsdialogen mellem EU og Kina.

Der ser ud til, at disse regler lægger et stort ansvar på visse Internet-relaterede operatører med henblik på enten at overvåge deres kunders adfærd eller overvåge lovligheden af det materiale, de måtte være vært for. Det bliver interessant at se, hvorledes udgifterne til en sådan overvågning vil blive dækket. Under alle omstændigheder vil Kommissionen holde øje med, at de nye bestemmelser efterleves på en objektiv og gennemsigtig måde, således at der ikke derigennem udøves forskelsbehandling af Fællesskabets operatører.

Verdenshandelsorganisationen (WTO) har i sine forhandlinger med Kina fået landet til at forpligte sig til gradvis at åbne sit marked for alle telekommunikationstjenester. For så vidt angår adgang til Internettet eller hosting-ydelser, skulle levering heraf via joint ventures, der delvis ejes af udenlandske operatører, være mulig på en række områder umiddelbart efter opnåelsen af adgang til nettet, dog med en begrænsning af den udenlandske deltagelse i de pågældende joint ventures. Der er ingen områder, der vil blive udelukket, og to år efter Kinas optagelse i WTO vil der være mulighed for op til 50 %'s udenlandsk deltagelse.

Sammen med andre WTO-partnere vil Kommissionen bestræbe sig for at sikre, at Kina opfylder sine WTO-forpligtelser på alle områder.